Baibokų kaimo legenda

Indra Drevinskaitė – Žilinskienė,

Biržų raj. savivaldybės Jurgio Bielinio viešosios bibliotekos metodininkė viešiesiems ryšiams

Yra Lietuvoje tokių vietų, kuriose dar gyva šimtmečių dvasia – jeigu ne aukštyn kopiantys elektros stulpai, kaži kur plentu pravažiuojančios mašinos garsas, atrodytų, kad laikas kaip pernykštė vasarinė uogienė susicukravo senose trobose ir soduose.

Nereikia mistiškų vietų ieškoti toli – viena tokių yra vos už 20 kilometrų nuo Biržų, nuo pagrindinio kelio Biržai – Vabalninkas, pasislėpusi medžių pataluose ir savęs link paklojusi lėtai vingiuojantį vieškelį. Baibokai. Rašytojo Balio Sruogos tėviškė. Tas netiesus vieškelis ne šiaip sau nuvingiuoja – tai gyvenimo, istorijos, likimo posūkiai ir duobės.

Pats kaimo pavadinimas yra kilęs iš rusiško žodžio „Байбаки“. Tai kaip ir savotiški plėšikai, kaip seniau sakydavo „razbainikai“. Rusiškuose senuose dokumentuose Sruogų vienkiemis vadinamas Viselki Baibaki. Dar anksčiau šis vienkiemis buvo kunigų valda ir vadinosi Skiautiškių palivarku, kurį išpirko ūkininkai Šalčiai. Jie neturėjo vaikų ir įsisūnijo Pranciškų Sruogą, kuriam po Šalčių mirties ir atiteko Baibokai.

**Rašto ir knygos žmogus iš Baibokų**

Šių metų pradžioje, vasario 2 dieną, iš Biržų krašto, Baibokų kaimo, kilusiam poetui ir dramaturgui, prozininkui, teatrologui, literatūros tyrinėtojui, vertėjui, publicistui, kritikui, Kauno ir Vilniaus universitetų profesoriui Baliui Sruogai sukako 120 metų.

Jis - vienas žymiausių istorinių dramų kūrėjų lietuvių literatūroje (jų sukūrė 15), rašė mokslinius darbus-studijas, straipsnius (iš viso apie 500), išvertė daugiau kaip 40 užsienio autorių į lietuvių kalbą.

Jo neilgi 51-eri gyvenimo metai talpina savyje visus tuos 120 – juose tiek daug būta meilės ir kančios, kūrybos ir jos teikiamo džiaugsmo. Skaitant apie rašytojo gyvenimą, netikėtas buvo suvokimas, kad garsųjį romaną „Dievų miškas“ B. Sruoga parašė dar visai jaunas, likus vos keletui metų iki savo mirties. Mūsų pasąmonėje yra lyg ir užkoduota, kad, jeigu jau rašytojas, tai būtinai brandaus amžiaus. B. Sruoga viską patyrė anksti. Galbūt net per anksti.
1943 metais jis buvo išvežtas i Štuthofo koncentracijos stovyklą netoli Gdansko. Tais pačiais metais, po kelių mėnesių, savo žmonai Vandai laiške jis rašė: „Aš pasidariau jau daug daug senesnis. (....) Kai važiuosiu namo, visos mano sielos žaizdos užgis.“

Namo, į Kauną, jis grįžo po poros metų. Gyvenimą už spygliuotos vielos jis savo laiškuose buvo priverstas vadinti „pajūrio kurortu“ arba „prabangiu viešbučiu“ – dėl cenzūros visos koncentracijos stovykloje buvusios klaikybės jis negalėjo įvardinti tiesioginiais žodžiais.

Dar po poros metų nuo grįžimo į gimtinę, 1947 metais, B. Sruoga mirė. Jis taip ir nebeišvydo nei žmonos, nei vienintelės dukters Dalios, kurios pasitraukė į JAV. Jo dukra Dalia Sruogaitė - Bylienė, į Lietuvą grįžusi prieš 15 metų, Anapilin iškeliavo 2015 m. vasaros pradžioje, sulaukusi 89 – erių metų.

Baibokai, rašytojo tėviškė, nuo seno priklausė Šalčiams, kurie buvo bevaikiai ir užaugino savo giminaičių sūnų Pranciškų Sruogą. Šalčiams mirus, Pranciškus paveldėjo jų ūkį, vedė Agotą Lomonaitę. Agotos giminėje buvo daug kunigų, ir jai buvo užrašytos bažnyčios žemės. Sruogų šeima gerokai prasiplėtė valdas. Žemės tęsėsi daugiau nei du kilometrus, todėl Pranciškus Sruoga vadino jas „velnio abrūsu“. Augino viską – bulves, linus, rugius, miežius, kviečius.

Agotos ir Pranciškaus Sruogų šeimoje užaugo penki sūnūs. Balys Sruoga turėjo 4 brolius. Vidurinis – Aniolas (1890-1936) liko ūkyje, Juozas (1886-1957) dirbo diplomatu, daugiausia Vokietijoje, Adolfas (1887-1941) buvo Lietuvos paštų, telegrafų ir telefonų valdybos direktorius, Kazys (1889-1974) – Finansų departamento referentas. Gausioje vyriškoje šeimoje augo ir dukra Emilija, bet ji, būdama 16 metų, mirė.

Balys Sruoga Baibokuose užaugo, po to mokėsi Vabalninko pradžios, Panevėžio realinėje mokyklose, studijavo Sankt Peterburge, Maskvoje, Miunchene. Po studijų grįžo į Lietuvą.

Ūkį Baibokuose paveldėjęs Aniolas Sruoga su pirmąja žmona pragyveno dvejus metus. Su antrąja žmona Salomėja susilaukė trijų sūnų – Algirdo, Vytauto (jau mirę) ir Aniolo (mirė šių metų birželio mėnesį, palaidotas jo paties prašymu prie Baibokų esančiose Jasiuliškių kapinaitėse).

Mirus Aniolui Sruogai, jo žmona Salomėja ištekėjo už Liongino Kaziliūno. Visa šeima gyveno sodyboje, kol sovietmečiu visi, išskyrus Algirdą ir Vytautą, buvo ištremti į Sibirą. Sodyba atiteko „Aušros“ kolūkiui. Kolūkio valdžia name apgyvendino stribo Juškos šeimą, kuri visiškai apleido sodybą. Po Sibiro šeima iš pradžių grįžo į Šiaulius, o vėliau persikėlė į Baibokus. Juška buvo išvarytas. O sodyba pradėjo rūpintis Aniolo sūnus Vytautas.
Mirus Lionginui Kaziliūnui, Salomėja Sruogienė - Kaziliūnienė liko sodyboje viena ir pragyveno joje iki mirties - iki 2004 m.

Nemažai Sruogų yra gyvenančių ir užsienyje, ypač Argentinoje. Į šią Pietų Amerikos šalį dar Smetonos laikais pasitraukė Adolfo Sruogos, Balio Sruogos vyresniojo brolio, žmona su 3 vaikais, kai vyras pateko į kalėjimą. Tai susiję su pašto ženklų byla. Ši byla buvo ypač išgarsinta tarybiniais metais. Periodiškai tarybiniai laikraščiai ir žurnalai aprašydavo tuos įvykius kaip kapitalistinės valstybės piktžaizdes. 2015 m. vasaros pradžioje apie tuos įvykius, susietus su pašto ženklų vadinama „afera“, „Delfi“ portale aprašė Lietuvoje žinomas bankininkas – filatelistas Vygintas Bubnys, žinomo rašytojo Vytauto Bubnio sūnus. Jis, remdamasis archyviniais duomenimis, tvirtina, kad Adolfo Sruogos kaltė šioje byloje nebuvo visiškai įrodyta. Aiškumo dėlei reikia patikslinti, kad mano tėvo vyresnis brolis Adolfas Sruoga dalyvavo atkuriant paštų sistemą Lietuvoje ir buvo pirmasis nepriklausomos Lietuvos paštų departamento direktorius.

Yra Sruogų, gyvenančių ir Amerikoje. Į šią šalį karo metais pasitraukė ir B. Sruogos žmona su dukra Dalia, kuri su savo dukra Aušrine grįžo į Lietuvą 2000 metais ir gyveno Vilniuje. Kaip jau buvo minėta aukščiau, 2015 m. birželio pradžioje Dalia mirė. Pats jauniausias B. Sruogos brolis Kazys Sruoga taip pat karo metais pasitraukė į JAV, kur mirė 1975 metais. Jis turėjo dukrą Vitą. Jo žmona gydytoja Slavinskaitė buvo kilusi iš Biržų. Karo metais ją vokiečiai mobilizavo į karo ligoninę, su kuria ji ir jos šeima ir atsidūrė Vokietijoje. JAV gyvena Kazio Sruogos anūkas ir anūkė ir Vytautas Sruoga, jaunesniosios kartos giminės atstovas (B. Sruogos brolio Aniolo, to pačio, kuriam atiteko Baibokų ūkis, anūkas arba Balio Sruogos sūnėno Algirdo sūnus).

V. Sruogos brolis Algirdas Sruoga yra vienas iš Sruogų giminės atstovų, kuris šiuo metu prižiūri ir rūpinasi Baibokais. Nė kiek nesuklysiu rašydama, kad tiesiog “serga” jais.

 Visą straipsnį skaitykite žurnale.